Lindeberg-drapet: Politiet sirkler inn gjerningsmann
Senest mandag ettermiddag ble de kontaktet av en av de fire guttene i en guttegjeng som politiet allerede lørdag uttalte at de ønsket å snakke med. Politiinspektør Grete Lien Metlid opplyser at det nå er gjort avtale om avhør av disse. – De har vært i området rundt drapstidspunktet og kan ha observasjoner og opplysninger som kan vise seg å bli svært viktige for politiet, sier Metlid til VG, og understreker samtidig at de kun har status som vitner. Hun opplyser at andre vitner har observert guttene i området før de gikk på 79-bussen mot Holmlia på holdeplassen ved Lindeberg senter klokken 00.07 natt til lørdag. Den 40 år gamle norsk-pakistanske trebarnsfaren hadde minutter før han ble skutt av en hittil ukjent gjerningsmann, sluppet av kona og barna ved inngangsdøren til boligblokken der de bodde. Siden har det pågått en intens jakt på den eller de som stod bak drapet. Tidligere har også VG omtalt at den avdøde i 1997 ble dømt til åtte års fengsel for drapsforsøk på tre personer.Politiet er svært tilfredse med tilfanget på vitner generelt, og har dermed kartlagt bevegelsene til et stort antall personer. – Det var mange flere i området enn det vi så for oss da vi startet på saken, så vi har fått nye opplysninger og vitner kontinuerlig. Det pågår avhør hele tiden, forteller Metlid. Blant annet har det ifølge politiinspektøren vært aktivitet på en fotballbane et steinkast unna åstedet i tidsrommet da drapet skjedde.Lørdag formiddag kunne VG fortelle at et overvåkningskamera som sitter oppunder taket på Lindeberg skole kan ha fanget drapet på film. – Vi analyserer videomaterialet vi har fått inn, men jeg vil ikke uttale meg om hva videobildene inneholder, sier Metlid til VG mandag ettermiddag. Hun opplyser at politiet også sitter på videomateriale fra andre overvåkningskamera i området. POLITI-TEORI: Gjerningsmannen kan ha ventet på offeret Politiet har også et våpen som kan vise seg å være drapsvåpenet inne til analyse. Håndvåpenet med lyddemper og magasin ble funnet av noen naboer på gåtur lørdag formiddag. – Vi kan ikke slå fast at dette er drapsvåpenet, men det er et interessant funn, sier Metlid.Politiet har også gått ut i media og etterlyst eieren av en sekk som er funnet i umiddelbar nærhet til åstedet. – Ettersom ingen har meldt seg så blir den egentlig enda mer interessant. For oss så fremstår det nå som at det kan være gjerningsmannen som har satt den der eller glemt den igjen, sier Metlid. – Inneholdt den noe? – Det er ikke noe i den sekken som gir oss en forklaring på hvorfor den lå der. Det er for eksempel ikke en skolesekk.Søndag var politiet tilbake på åstedet og gjorde blant annet et finsøk i et blomsterbed rett ved siden av der mannen ble funnet drept. Metlid ønsker ikke å svare på om det var observasjoner gjort ved hjelp av overvåkningskameraet på Lindeberg skole som var årsaken. – Det var en konkret grunn til det, uten at jeg vil gå nærmere inn på det. Vi har gjort flere interessante funn ut over sekken og våpenet. – DNA-funn? – Vi har sikret spor i området som selvfølgelig sendes inn til DNA-analyse. Politiet vil utover ettermiddagen og kvelden fortsette med vitneavhør. De vil også, i likhet med søndag kveld, foreta en ny rundspørring i området mandag kveld, opplyser Metlid. – Det er fremdrift i saken fordi vi gjør funn og får vitneopplysninger, og så pågår det en del arbeid som gjør at vi kommer stadig lenger. Vi har tro på at vi skal klare å oppklare denne saken, sier politiinspektøren.
Funn ved åstedet, flere overvåkningsvideoer og et stort antall vitner gjør at Oslo-politiet har sterk tro på oppklaring av helgens drap i Oslo.